philips byder gracie gods ertshertoge van oistenryck hertoge van
bourgoingnen van lothringen van brabant van stier van karinten van crain
van limborch van luxemborch ende van geldren grave van hasborch
van vlaenderen van thirol van artois van bourgoingnen palstgrave
ende van henegauwe lantgrave van elzaten lantgrave* van borgau
ende des heylichs rycs van hollant van zeelant van phirt van
kiburg van namen ende van zutphen grave heere van vrieslant
opten windismarck van portenauw van salins ende van mechelen
doen kond eenen yegelycken iegewoirdich ende toecomende dat wy ontfaen
hebben die oitmoedige supplicatie van lodewyck oskens inhoudende hoe
dat op sinte michiels dach int jaer xvc een de voirs.suppliant was
inden avontmael etende bynnen onser stede van lyere in brabant ten huyse
van eenen tyelman van leefdale met eenen wylen gheert die rycke
alias sioncker ende anderen aldair zy waeren in goeden geselscepe
sonder twist tot dat quam te rekenen dat alsdoe gerekent wesende
de voirs. wylen gheert seyde dat hy noch eens wilde gerekent hebben
hem tsoncken makende omme zyn gelach te betalen waeromme die voirs.
suppliant hem seyde oft niet genoech en was $$ eens oft tweewaerst
gerekent ende dat alle die andere daer mede te vreden waeren waer up
de voergenoemde wylen gheert den suppliant vraechde oft hy weert was
die hem antwoerde neen die welcke wylen gheert oprees om den
voirs. suppliant uploop te doene ende de suppliant van gelycken hoewel
zy alsdoen gescheeden waeren ende den voergenoemde gheert buyten huyse
byden voirs. anderen persoenen gedrongen die welcke wederomme int
huys quam sprekende vele quade woerden iegen die weerdinne
ende ooc nae huer slaende de welcke gheert anderwarf weder
buyten huyse gedrongen ward die opter strate ende naest der
duere dair die andere noch inne waeren lach ende wachtede
met eenen blooten messe alle die ghene die dair uuyt comen
souden soe lange tot dat die voirs. suppliant uuyt quam die hem
vraechde oft hyt op hem hadde ende metter vraghe syende
den selven gheert metten bloeten messe ende beduchtende dat hy
soude geslegen geweest hebben sloech selve yerst naer den
voirs. wylen gheert dien hy gerochte met eenen langen messe
op syn hooft dat hy ter eerde vyel van welcken slage ende
quetse die voergenoemde wylen gheert de rycke bynnen eender maent
daer naer quam van levende live ter doot ter cause van welcken
feyte ende doodslach dair af de voirs. suppliant partye voldaen ende
gebetert heeft soe es by hem nochtans beduchtende riguer van
iusticien geabsenteert uuyt onsen lande ende heerlicheyden inde welcke
hy niet wederomme en soude dorren comen $emaer hem dair
uuyt moeten houden ende eynden zyn dagen in vremde landen
ende contreen in dien onse gracie ende ontfermhertichheyt hem hier up
nyet verleent en wordde alsoe hy seet de selve oitmoedelic
versuyckende zo eest dat wy de saken voers. overgemerct
ende besondere dat de voirs. lodewyck suppliant soe wy ver staen
altyts geweest es van goeder fame en name nooydt achterhaelt
van ennigen quaden feyten ende by desen medelyden ende compassie
up hem hebbende ende willende in dit stick gracie ende genade prefereren
voor strangheyt ende riguer van iusticien sonderlinge ter eeren
weerdicheden vander heyliger passie ons liefs heeren die
hy leet op sulcken dach als huden hebben den selven lodewyck
oskens suppliant genegen zynde tot zynder supplicatie ende begheerte
inden gevalle voirs. genegen vergeven quytgescolden ende
geremitteert vergeven quytscelden ende remitteren uuyt
onser sunderlinger gracie by desen tfayt ende dootslach boven
geroert mitsgaders alle peyne ende bruecken corporelle
criminelle ende civile dair in hy ter cause ende omme de redenen
van dien met datter an cleven mach iegens ons ende iusticie
mesdaen ende hen mesgrepen ende gebruect mach hebben ende
hebben hem als dair af wedergestelt ende gerestitueert
tot zyner goede fame ende name in alle onse landen ende
heerlicheyden ende tot zynen ongeconfisqueerde goeden in dien
hy ennige heeft gelyc ende alsoe hy was eer de voirs.
dootslach geschiedde imponerende hier up een eewich swigen
ende scilencie onsen procureur generael ende allen anderen onsen
iusticieren ende officieren wie zy zyn satisfactie ende beteringe
yerst ende al vooren byden voergen. suppliant gedaen der partye
geinteresseert in dien dit noch niet gedaen en zy ende dair
ennige toe dient civilic alleenlic ontbieden dair omme
ende bevelen onsen lieven ende getruwen cancellier ende die luden
van onsen raide in brabant dat voer hemlyeden geroepen
die ghene diere behoeren geroepen te zyne zy procederen
wel ende duechdelic ter verificatie ende interinemente van desen
ende dat gedaen synde zy ende alle andere onse iusticieren ende
officieren dient aengaen mach ende yegelic van hem lyeden
doen laten ende gedoegen den voirgen. suppliant van deser onser
iegewoirdiger gracie remissie quytsceldinge ende verghiffenisse
ende van allen den inhouden van desen vulcomelic rustelic ende
eewelic genyeten ende gebruycken sonder hem te doene noch
gedoegen gedaen te syne nu noch in toecomende tyde in live
noch in goede eenich hynder stoot letsel oft moeyenisse
ter contrarien maer by alsoe zyn lyf oft ennige van zynen
voirs. goeden niet geconfisqueert daer omme gevangen
gearresteert becommert oft belet waeren dat zy die stellen
ofte doen stellen terstont ende sonder vertreck tot geheelder
slakenisse ende delivrancie want ons alsoe belieft
en ten eynde dat dit goet vast ende gestadich blyve
tot eewigen dagen soe hebben wy onsen segel hier an doen
hangen behoudelycken in anderen dingen ons ende eenen
yegelycken zyns rechts in allen gegeven in onse
stad van ghend op den goeden helegen vrydach inde
maent van april int jaer ons heeren anno vc ende drie
aldus ondergescreven by mynen heere den ertshertoge ter
rela$$en vanden rade ende geteykent haneton
gecollationeert ende bevonden concorderende
metten originalen bezegelden
brieve by my